text: 60-årig på skovtur med hash og kontanter
  14 juni 2013 kl. 05.55
  En 60-årig kvinde, der er en gammel kending af politiet, blev natten til fredag genkendt af en politipatrule, der undrede sig over, hvad hun foretog sig i en skov ved Varde midt om natten.
  Den 60-årige kvinde var sammen med en ven ude for at lufte hunde i udkanten af byen, da hun mødte politiet. Betjentene kunne genkende kvinden fra tidligere sager, og derfor blev hun visiteret.
  - De finder 72,6 gram hash plus en større sum penge, siger Erik Lindholdt fra Syd- og Sønderjyllands Politi til Ritzau.
  - Så hun er ikke helt gået på pension endnu, lyder det fra vagtchefen.
  Betjentene valgte at tage hjem til kvinden for at ransage hendes bopæl, og her fandt politiet også amfetamin og metadon.
  